**Hamlet – üzenet a XVI. századból**

**Shakespeare zsenialitása nem kérdőjelezhető meg.** Több mint 400 évvel ezelőtt élt, mégis pontosan meg tudta fogalmazni azokat a problémákat, amelyek a mai napig felmerülnek az emberek életében. Olyan kérdéseket boncolgat, amelyek most is sokakat foglalkoztatnak, csak nem tudatosul bennük, hogy ezek mindenkit ugyanúgy érintenek, függetlenül attól, hogy milyen korban élnek. A legfantasztikusabb pedig az, hogy **Shakespeare tanácsokat ad**, hogyan éljünk jobb, értékesebb, hasznosabb, becsületesebb és teljesebb életet. A szereplők hibáiból megtanulhatjuk, **hogyan váljunk jobb emberekké**. Shakespeare ráadásul nagyon emberien ábrázolja a karaktereit. Az ő „világában” ugyanis nincsenek fekete-fehér jellemek, sőt, nemcsak szürkék, hanem színesek is vannak, ami miatt az olvasó/néző azonosulni tud velük… legalábbis tudna, ha egyáltalán a kezébe venné a művet.

Az igaz, hogy Shakespeare számos műve **kötelező olvasmány** a gimnáziumokban, véleményem szerint azonban egy nagyon fontos szempontot kifelejtünk az elemzésekből. Mégpedig az **aktualizálást**. Bár részletesen megvitatjuk a szereplők jellemét, ezáltal számunkra szimpatikus és kevésbé szimpatikus emberekkel „ismerkedhetünk meg”, akik többé-kevésbé hasonlítanak ránk, arról soha nem esik szó, hogy **a mű hogyan illeszthető rá a** **mai világban élő emberek életére**, és hogy Shakespeare pontosan **mit akart üzenni** ezzel a drámával az embereknek. Fontos, hogy ez az üzenet nemcsak a kortársainak szól, hanem mindenkinek: a világ minden táján élő és majdan élő embernek. A legrosszabb az, hogy az olvasók ezt csak azért nem tudják befogadni és megérteni, mert nem a legújabb kifejezések szerepelnek benne. Véleményem szerint **Arany János érthetően és gyönyörűen fordította le** **Hamletet,** amely ma is jól olvasható, sokaknak azonban ellentétes a véleménye, és **„korszerűbb” szavakra** és kifejezésekre vágynak.

Az **Örkény Színház Hamlet-feldolgozása** tökéletesen orvosolja ezt a problémát. Az ő megoldásaik ugyanis annyira modernek, hogy a darab pontosan azt a korosztályt célozza meg, akik frissen tanulták ezt a művet, vagyis a 9-10. osztályosokat, 15-17 éves tinédzsereket. **Nádasdy Ádám nyelvész-műfordítónak** köszönhetjük a korszerű szöveget, ami miatt az egész színdarab könnyen érthető és viszonylag egyszerű nyelvezetű. Úgy gondoltam, hogy ezt mindenki élvezni fogja vagy érdeklődve hallgatja. Sajnos azt kellett tapasztalnom, hogy volt, aki elaludt az előadás közben. Amikor a színésztársulat próbálta a színdarabot, és éppen egy monológ közepén jártak, Polonius – aki ebben az esetben a valódi közönséget jelképezte – elaludt, és horkolni kezdett. Hamlet pedig, aki rajongott a színielőadásokért, egyszerűen megrugdosta, hogy figyeljen. Ezzel a nézők figyelmét is felhívta arra, hogy bár abban a pillanatban éppen nem voltak aktívak a színészek, az előadás ettől még megy tovább és ugyanolyan érdekes.

**A rendező** a darabot modern környezetbe helyezte azáltal, hogy **színhelyéül egy stadiont** választott. Ez utalhat arra, hogy a **nép passzív szemlélője az eseményeknek**, mégis sok minden függ tőle. Az ember is aktívan részt vehet a saját életében, vagy tétlenül nézi, ahogy elszáguld mellette úgy, hogy tulajdonképpen nem is volt a résztvevője. Márpedig csak egyszer élünk, és nem éri meg elvesztegetni az életet, mert bár sokszor igazán nehéz és zűrös, ha az ember egyszer ráérez az ízére, csodákra képes, és még elgondolni sem tudja, hogy miket tud elérni.

Nagyon tetszett az a megoldás is, hogy **bizonyos szereplők ruhái hűen tükrözték a** **jellemfejlődésüket.** Gondolok itt **Hamletre** és **Opheliára**. A fiú először **hétköznapi fekete** **pólót viselt fekete nadrággal és sötétkék zakóval**, ami előkelő származására utalt. Később levette kabátját és **női ruhákba öltözött**, amivel elrejtette igazi énjét, és megjátszott bolondságát hangsúlyozta. Majd fokozatosan levetette ezeket, **végül már nem maradt rajta** **szinte semmi**, vagyis bár **újra önmaga lett, mégsem ugyanaz az ember**, aki a kezdetekkor volt: mind az élete, mind a gondolkodásmódja örökre megváltozott. **Ophelia** hasonló folyamaton ment keresztül, ugyanis **előkelő, bordó csipkés ruháját** – származás – először **sötétre**, - őrület – aztán **fehérre** – ártatlanság – cserélte.

Az egész előadás „erős” volt, ha szabad így fogalmaznom, ugyanis nagyon sok olyan, mondhatni megbotránkoztató jelenetet tartalmazott, amire senki sem számított. Az **őrület** motívumára nagy hangsúlyt fektetett **a rendező,** **Bagossy László**, ami abban nyilvánult meg, hogy **sok hirtelen és durva mozdulatot** hajtottak végre azon szereplők, akik őrültek voltak vagy őrültnek tettették magukat. Fegyvert sütöttek el, kiabáltak és olyan furcsa dolgokat mondtak meg tettek, amikhez nem vagyunk hozzászokva. Ophelia, a gyámoltalan lány, trágár szavakat használva osztogatta a virágait és a színpadra pisilt, ami többeket megdöbbentett, és úgy vélekedtek, hogy ez nem színházba való. Meg kell, hogy mondjam, én is jócskán meglepődtem, de ez csak egy újabb drasztikus eszköz volt arra, hogy az őrületet ábrázolják. Szokatlan volt az igaz, de ezt az állapotot a leghűebben csak a nyers valóság bemutatásával lehetett érzékeltetni, ami a legtöbb esetben nem esztétikus.

Ismerek olyan embereket, akiknek ezek miatt a jelenetek miatt nem tetszett az előadás. Ők valószínűleg csak a részletekre fókuszálnak, és nem látják egyben a művet, ezáltal az üzenete sem jut el hozzájuk. **Nagyon erős mondanivalója van** ugyanis a színdarabnak, amit ennél modernebben szerintem már nem is lehetett volna megfogalmazni. Nem is annyira tanító jellegű, mint inkább **figyelmeztető**. A Hamlet egy szörnyű tragédia, amiben a szereplők ténylegesen meghalnak a gondolataikkal, terveikkel, álmaikkal együtt, és ezt a legtöbben nem érzik át. Nem is próbálnak meg azokon a kérdéseken gondolkodni, amiket a karakterek a drámában logikusan és életszerűen kifejtenek, pedig kis odafigyeléssel nagyon sokat tanulhatnának belőlük, és jobbá tehetnék az életüket. Tudom, ez közhelyesnek tűnik, de igaz.

**Hamlet ugyanúgy viselkedik, mint egy mai fiatal.** **Felesel** a családtagjaival – *„Nagyon is* *bánt a nap, uram.”* –, **csalódik** az édesanyjában, ami aztán kihat egész további életére, pontosan úgy, ahogy most egy hasonló helyzetben lévő gyerekkel történne. Ő is ugyanúgy **keresi a helyét a világban**, és a **lelkében viharok dúlnak**. **Kételkedik** a tényekben, még a legalapvetőbb dolgokat is megkérdőjelezi, mint az életet és a halált – *„Lenni vagy nem* *lenni…”.* Egyre **határozottabb véleménye** alakul ki bizonyos kérdésekben, például a nőkről: *„Gyarlóság, asszony a neved!”* - amiket viszont magában tart, és nem oszt meg a környezetével. Szerinte a nők képmutatók és nem hűségesek. Smink mögé rejtik valódi arcukat, énjüket, és így hazudnak maguknak és másoknak is. Ez párhuzamba állítható Polonius Laertesnek adott tanácsával: *„Légy hű magadhoz: így, mint napra éj, / Következik,* *hogy ál máshoz se léssz.”* Ez a mai korban különösen aktuális, ugyanis nők és fiatal lányok milliói használnak nap mint nap erős sminket, mert nem merik felvállalni önmagukat. Hamlet pedig ezt mélységesen elítéli: *„Isten megáldott egy arccal, csináltok, másikat […] jól laktam már vele”.*

Találkoztam olyanokkal is, akiknek azért nem nyerte el a tetszését ez a színdarab, mert egy-egy kedvelt karakterüknek nem volt elég nagy szerepe, mint például a főszereplő édesanyjának, Gertrudnak és egyetlen igaz barátjának, Horationak. Ennek oka az lehetett, hogy **a** **rendező Hamletre helyezte a hangsúlyt**, az ő gondolataira, tetteire, kapcsolataira, jellemfejlődésére koncentrált. Egy színpadi előadás időtartama nem teszi lehetővé minden szereplő jellemének kibontakoztatását.

Van azonban valaki, aki biztosan értékelte Shakespeare műveit. Ő pedig nem más, mint **Cseh Tamás**. A *Dal a ravaszdi Shakespeare Williamről* c. alkotásban Shakespeare három művéről esik szó. Énekel Othellóról, III. Richardról és Hamletről. A zene a dán királyfival kezdődik, és három versszak szól róla. Cseh Tamás szerint lehet valaki értelmes, de **ha csupán ostoba őrültekkel van körülvéve, nem fog tudni érvényesülni,** nem lesz sikeres, és nem fogják sem megérteni, sem elfogadni. Hamlettel is pontosan ez történt, és manapság is sokan vannak ugyanebben a helyzetben, – erre utal az utolsó két sor, amelyben a színpad az élet színpada.

*„És tükrünk szétszórt szilánkjait*

*Shakespeare úr ragasztja, foltozza itt.*

*Mi itt állunk és a szánk nyitva van:*

*– Hogy miket tud, ez a Sekszpír Viliam!”*

Az utolsó versszak arról szól, hogy az író a művein keresztül azt szeretné elérni, hogy a **szereplőkben magunkra ismerjünk, és általuk rátaláljunk önmagunkra**. Ha nem tudjuk, kik vagyunk és mit akarunk, nem tudunk célokat kitűzni magunk elé. Célok nélkül pedig semmit sem tudunk elérni vagy felmutatni, vagyis nincs értelme az életünknek. Csak bolyongunk, nem tartozunk sehova. Ezért a legfontosabb, hogy megleljük önmagunkat, a lelki békénket, és így, harmóniában önmagunkkal és a környezetünkkel teljes életet élhetünk.

**A válasz a kérdésre pedig: *„lenni”*, mert megéri.**

Források:

https://hu.wikipedia.org/wiki/William\_Shakespeare

www.zeneszoveg.hu/dalszoveg/5204/cseh-tamas/dal-a-ravaszdi-shakespeare-william-rol-zeneszoveg.html

https://hu.wikipedia.org/wiki/Nádasdy\_Ádám

William Shakespeare, Hamlet, dán királyfi (fordította Arany János)

<https://mek.oszk.hu/00400/00486/00486.htm>

Írta: Lepenye Gerda Angyalka – 10.a